દેશનાં અર્થતંત્રમાં નાના અને મધ્યમ વર્ગનાં વેપાર – ઉદ્યોગનો મહત્ત્વનો હિસ્સો છે. રોજગારી આપવાથી માંડીને હુંડિયામણ કમાવી આપવા સુધીના તબકકામાં નાના વેપારીઓ – ઉદ્યોગકારો અર્થતંત્રની કરોડરજ્જુ સમાન ભૂમિકા ભજવી રહ્યા છે. કેન્દ્ર સરકારે એટલે જ એમએસએમઈ માટે આખું મંત્રાલય ઉભું કર્યુ છે. હવે જયારે જીએસટીનો અમલ થવા જઈ રહયો છે ત્યારે બજારમાંથી તેના ઘેરા પ્રત્યાઘાતો પડી રહ્યા છે. ગુજરાતમાં ખાસ કરીને નાના અને મધ્યમકક્ષાના વેપારીઓમાં ભારે રોષ જોવા મળી રહ્યો છે. રાજયનાં મોટા ભાગના માર્કેટ યાર્ડો , કાપડ અને ડાયમંડ માર્કેટે બંધ પાળીને જીએસટીનો વિરોધ કર્યો છે. વિરોધ અને આંદોલન વચ્ચે જીએસટીનો અમલ થવા જઈ રહયો છે.